**Tamudemt n usebded n tsastant deg unnar**

**Aseggas wis kraḍ turagt**

**Sɣur Massa Ourida AISSOU**

**Agbur**

Tazwert

I) **Tagmert n wammud**

1. Awal yef leqdic/asentel

2. Asissen n temnaḍt

3. Awal yef yimsulya

4. Akud n tsastant

5. Allalen n usekles

6. Tarrayin n tegmert n wammud

II) **Tira n wammud**

**III) Tasemlilt (tasleḍt)**

1) Tamsislit

2) Tasnalɣa

3) Amawal

Taggrayt

**Tazwert**

*Tazwert,* am yal leqdic ussnan, tettmagga, nettaru-tt mi ara ifakk leqdic. Deg-s ad yili ugzul yerzan amahil-nni. Yewwi-d deg-s, ad yili usnekwu n umahil, iswi-s neɣ iswan-is, lfayda-s, tixutert-is akked yiferdisen i t-id-yessebdaden. S wawal-nniden, ilaq win ara yeɣren tazwert- nni, ad d-yerr s lexber s wayen i yellan deg-s, ad t-yegzu. Imyagen i nessemras deg-s tezwert, nesseftay-iten ɣer wurmir s « ad » acku ur ɛad yebdi umahil. Md. deg umahil-a, ad nezrew ..,, ad d-neglem

**1. Awal yef leqdic/asentel**

Deg umur-a, ad yili umeslay yef usentel, yef tɣawsa n tsastant. Anelmad yewwi-d ad d-yessegzi asentel iɣef iqeddec s telqey. Asentel neɣ taɣawsa n tsastant, (y)tettbeddil seg tsastant ɣer tayed. Anelmad, d amedya, ma d tagmert n umawal ara yeg, yewwi-d ad d-yessissen amawal-nni iɣef iqeddec; ma d aglam n temsisselt neɣ n tesnalɣa n kra n tmeslayt, yewwi-d ad d-yemmeslay fell-as. Anelmad ad-yemmeslay daɣen da ɣef usentel i yefren akken ad d-yessenṭeq amsalɣu (tiwizi, azeṭṭa, afexxar,…)

**2. Asissen n temnaḍt**

Imi tasastant deg unnar d leqdic deg unnar; yewwi-d ɣef yal anelmad ad d-yessissen tamnadt iɣef iga tasastant-is. Neqsed s wawal *tamnaḍt,* lɛerc, taddart, tamdint, Yewwi-d ad d-yefk isallen n trakalt n temnaḍt-nni, amḍan n yimezdaɣ, iqeddicen is tettwassen, tiɣawsiwin is d-tufrar yef tiyad. Anelmad, ilmend n usentel, ilmend n tezmert d wakud, yezmer ad yefren yiwet n taddart neɣ ugar ma ulac lemgarda gar-asent acku iswi n tsastant-a d **aglam.**

Da, yewwi-d ad d-nessissen ayen iseg d-negmer ammud n tsastant.

3**. Awal yef yimsulɣa**

Imsulɣa, d tala iseg d-nettagem ammud n tezrawt, Imsulɣa d imdanen. Deg-sen imɣaren, ilemmasen d yimeẓẓyanen. Seg-sen, iwetman d twetmin. Yewwi-d ɣef win igan tasastant ad ibeddel ama d tuzzuft ama d tanudda akked taɣult n yimsulɣa (ilaq ad yessesten iwetman d twetmin ; imeẓẓyanen d yimeqqranen; wid yeɣran d wid ur neɣri ara). Ad ilin yimsulɣa ara yagin ad d-ttwabedren yismawen-nsen. Yef waya, ad ten i d-nessissen s yisekkilen imezwura n yismawen-nsen. Md. Belqasem Amara (B. A.)

Seld tikci n yinefkan imatuyen ɣef yimsulɣa, yewwi-d ad yili s usissen n yinefkan n yal yiwen seg-sen akken i d-temmal tfelwit-a :

|  |  |  |  |  |
| --- | --- | --- | --- | --- |
| Tanekwa d yisem | Tuzzuft | Tanudda | Tawuri | Tamawt |
| D. S. | tawtemt | 59 | D tameṭṭut n uxxam |  |

- Deg texxamt (tamawt) win igan tasastant ad d-yini ma amsalɣu/tamsalɣut-ines yettmeslay yiwet n tutlayt neɣ aṭas, ma yunag seg taddart/tamut-nniḍen (ma d tameṭṭut) ma tercel-d seg temnaḍt-iḍen neɣ d illi-s n temnaḍt-nni.

- Ur ilaq ara ad tbedd tsastant yef yiwen n umselyu. ilaq ad agten.

**4. Akud n tsastant**

Deg tizi-ya, yewwi-d yef unelmad ad d-yesken akud n beddu d taggara n tsastant-is. Amedya tasastant-a, nebda-tt ass n 20 deg Furar 2021, nekfa-tt ass n 12 deg Meɣres 2021.

Ilaq daɣen yef unelmad, ad yesnekwu talliyin ideg iga idiwenniyen : ma tisebhyin neɣ timeddiyin akked wadeg anda i d-tella (deg uxxam, deg tigert, deg lǧameɛ, …)

**5. Allalen n usekles**

Da, yewwi-d yef unelmad, ad d-yini s waniwa allalen is d-yessekles ammud.

ugten : 'akalas (enregistreur/ magnetophone), lkamira, asawal... ad ilin yisental ur d-nessutur ara allalen-a. Wi, sran i tira kan.

**6. Tarrayin n tegmert n wammud**

Yal tasastant deg unnar tessefk-as kra n tarrayt i iwulmen tagmert n wammud. Llant tsastanin wulmen-tent yidiwenniyen (entretiens) ama d adiwenni imildi (s yiwen useqsi, ad yefk tilelli i win neɣ tin issesten ad yemmeslay war ma igzem-as tameslayt) ama d izgen imildi (ad d-yerr amsalɣu ɣer usentel s useqsi neɣ sin ma aneggaru-ya yegra-d isental-iḍen (yeffeɣ ɣef usentel i nra ad aɣ-d-yemmeslay) neɣ d urkid anda amsalɣu ur yesɛi ara tilelli ad d-yemmeslay akken yebɣa (ad d-yerr kan ɣef yiseqsiyen i as-yettunefken). Llant tsastanin wulmen-tent yimsastanen (questionnaires) ; am wakken i llant tsastanin d tamuɣli (observation) i iwulmen. Ilmend n usentel n tsastant, yezmer unelmad ad yesseqdec yiwet, am wakken i yezmer ad yesseqdec ugar n yiwet seg tarrayin-a. D acu kan, tarrayt i yessemres unelmad, yewwi-d ad tt-id-yeglem.

Yezmer ad ilin yisental, ur nesri i trarrayin-a i d-nebder. S umata d isental yerzan leqdic yef wammud yuran, ammud yettwacnan, Ayen ara yeg unelmad deg tizi-ya, ad d-yemmeslay yef tarrayt i yeḍfer akken ad d-yegmer ammud n tasastant.

**II) Tira n wammud**

Deg tizi-ya, anelmad ad yaru merra ayen yessekles. Tira-ya, ad temgired seg usentel yer wayed. Isental yerzan tamsislit neɣ aglam n tmeslayin, yewwi-d ad tili tira n wammud, d tira tamsislant. Wid ara iqedcen yef umawal, ad tili tira n wammud, d axalud gar tira tumrist akked tira tamsislant, akken ad d-binent tulmisin tisnalɣanin n tmeslayin-nni i d-yettwagelmen.

Deg tira n wammud-a, anelmad yezmer ad yeǧǧ ayen ara yaru s talɣa n uḍris, am waken i yezmer ad t-yebḍu d tifyar (isumar), ama d tiḥerfiyin ama d tuddisin (tuggilt neɣ tuqqint).

Imi iswi n yinelmaden deg tsastant-a d **aglam** n tmeslayin, tira n wammud d tira tamsislant akken yebɣu yili uswir utlayan iɣef ara yeqdec unelmad. Ilaq win ara yeɣren aḍris ad yeɛqel tamnaḍt-nni anda i d-yettwaglem, s unamek-nniḍen aḍris ad yili d lemri n temnaḍt-nni (tulmisin n temnaḍt-nni ad d-binent merra : taɣit (xw, Kw,…), tizegnageɣt, tzelɣa n tibawt (ur-ara, ul-ula, ul-ani, ur-ani, atḥa), tzelɣa n wurmir (ad, a, di , i) atg.

**III) Tasemlilt**

Deg uhric-a daɣen, ilmend n usentel, anelmad ad d-yefk *"les constats",* ad d-yefk tulmisin n tmeslayt ilmend n uswir ira ad d-yeglem : tamsislit, amawal neɣ tasnalɣa iyef iqeddec....

Ilmend n uswir utlayan i yefren unelmad, ad d-yemmeslay ɣef tlufa-ya :

1. **deg temsislit**
* tamsislit tagsusrant (tizenzeɣt, tanɣit, tizegnageɣt, izegniɣri,…);
* tamsislit tuddist (tamsertit, timlilit n teɣra, tuttya d uḍram).
1. **deg tesnalɣa**

**-** tasnalɣa n wawal (ticraḍ tigejdanin akked tissudma n umyag d yisem );

* tasnalɣa n yiferdisen n tjerrumt (talɣa tawezzlant akked talɣa taɣezzfant)
* Tasnalɣa n wuddus: amseḍfer, asezwer akked useǧhed n tecraḍ timazzayin (amqimawsil usrid, arusrid akked tzelɣa n tnila.
1. **deg umawal/tasnamka :** - tayunt (awal aḥerfi/uddus/uddis);
* Aẓar (tukksa n tecraḍ);
* Tawacult tamawalant;
* Tabadut;
* Aynamk;
* Agetnamek (berra n uḍris ideg yella wawal-nni) deg tmeslayt i d-yettwagelmen, mačči d aserwes akked tmeslayin-nniḍen n tantala neɣ n tutlayt;

**Taggrayt**

Deg Taggara, ad d-yesmekti unelmad asentel n umahil d yiswan-is. Ad d-yini ma yewwed yer yiswi-is neɣ ala. Ad d-yesmekti kra n tlufa yerzan leqdic-nni (tilufa i yuklalet abdar) deg uswir i d-yeglem,

Yezmer ad d-yemmeslay yef kra tlufa i as-yessawnen leqdic-is. Deg taggara yezmer ad dyessumer iqeddicen-nniden ara isemmden tasastant-nni.

Tamawt:

Tamuddemt-a, nezmer ad tt-nessenqed, nezmer ad as-nekkes, nezmer ad as-d-nernu akken ad twalem isental-nniden.

Inelmaden, ilmend n usentel-nsen, ad refden ayen i ten-iwulmen kan, ad ǧǧen ayen ur ten-nerzi.